Smernica Komisie 1999/28/ES
z 21. apríla 1999,
ktorou sa mení a dopĺňa príloha k smernici Rady 92/14/EHS o obmedzení prevádzky lietadiel podľa časti II, kapitoly 2, zväzku I prílohy 16 k Dohovoru o medzinárodnom civilnom letectve, druhé vydanie (1988)
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na smernicu Rady 92/14/EHS z 2. marca 1992 o obmedzení prevádzky lietadiel podľa časti II, kapitoly 2, zväzku 1 prílohy 16 k Dohovoru o medzinárodnom civilnom letectve, druhé vydanie (1988) [1], naposledy zmenenú a doplnenú smernicou 98/20/ES [2], a najmä na jej článok 9a,
(1) keďže článok 3 smernice 92/14/EHS poskytuje výnimku pre lietadlá uvedené v jej prílohe za predpokladu, že budú naďalej počas príslušného roku prevádzkované fyzickými alebo právnickými osobami, usadenými v štáte registrácie;
(2) keďže článok 9a smernice 92/14/EHS umožňuje zjednodušený postup pri zmenách a doplneniach prílohy z hľadiska zabezpečenia úplnej zhody s kritériami stanovenými pre výnimky;
(3) keďže niektoré lietadlá uvedené v prílohe boli zničené a iné boli odstránené z registra príslušného rozvojového štátu a preto sú potrebné zmeny prílohy;
(4) keďže ustanovenia smernice sú v súlade so stanoviskom Výboru pre bezpečnostné predpisy v leteckej doprave, ustanoveným podľa nariadenia Rady (EHS) 3922/91 [3] [4], zmeneného a doplneného nariadením Komisie (ES) 2176/965 [5],
PRIJALA TÚTO SMERNICU:
Článok 1
Príloha k smernici 92/14/EHS sa týmto mení tak, ako je uvedené v prílohe k tejto smernici.
Článok 2
1. Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou do 1. septembra 1999. Bezodkladne o tom budú informovať Komisiu.
Keď členské štáty prijmú tieto opatrenia, tieto budú obsahovať odkaz na túto smernicu, alebo ich takýto odkaz bude sprevádzať pri príležitosti ich úradného uverejnenia. Metodiku týchto odkazov ustanovia členské štáty.
2. Členské štáty oznámia Komisii znenie základných ustanovení vnútroštátneho práva, ktoré prijmú v oblasti upravenej touto smernicou. Komisia o tom informuje ostatné členské štáty.
Článok 3
Táto smernica nadobúda účinnosť 20. deň odo dňa jej uverejnenia v Úradnom vestníku Európskych spoločenstiev.
Článok 4
Táto smernica je adresovaná členským štátom.
V Bruseli 21. apríla 1999